Το ***Neopalpa donaldtrumpi*** είναι είδος σκόρου (νυχτοπεταλούδας) του γένους *Neopalpa* που απαντάται στη Νότια Καλιφόρνια και το Βόρειο Μεξικό. Περιγράφηκε το 2017 από τον επιστήμονα Βάζρικ Ναζάρι (Vazrick Nazari). Είναι γνωστό για τις λευκοκίτρινες φολίδες του κεφαλιού του που θυμίζουν τα μαλλιά του Ντόναλντ Τραμπ και ο Ναζάρι έδωσε το συγκεκριμένο όνομα στον σκόρο επειδή ήθελε να προσελκύσει την προσοχή της κοινής γνώμης στην ανάγκη συνεχούς προστασίας εύθραυστων ενδιαιτημάτων στις Η.Π.Α. τα οποία ακόμη περιέχουν πολλά είδη που δεν έχουν χαρακτηριστεί.

Ανακάλυψη
---------

Το γένος *Neopalpa*, που περιλαμβάνει το είδος *Neopalpa neonata*, περιγράφηκε για πρώτη φορά το 1998 από τον Dalibor Povolný. Σχεδόν δύο δεκαετίες αργότερα ο Ναζάρι επανεξέτασε το υλικό, συμπεριλαμβανομένων δειγμάτων που είχαν συλλεχθεί κατά την πρώτη περιγραφή του γένους, από το Μουσείο Εντομολογίας Μπόχαρτ. Θεώρησε ότι μερικά από τα δείγματα αποτελούσαν ένα νέο είδος. Τον Ιανουάριο του 2017 ο Ναζάρι δημοσίευσε ένα άρθρο στο οποίο ονόμασε το νέο είδος *Neopalpa donaldtrumpi* λόγω του λευκοκίτρινου χρωματισμού των φολίδων στο κεφάλι, οι οποίες του θύμιζαν το χτένισμα του προέδρου των Η.Π.Α. Ντόναλντ Τραμπ.

Περιγραφή
---------

 Η κεφαλή του *N. donaldtrumpi* 
Η ανώτερη επιφάνεια των πρόσθιων πτερύγων του *N. donaldtrumpi* είναι πορτοκαλοκίτρινη, με εξαίρεση τις σκούρες καφέ περιοχές στις ακραίες και πρόσθιες περιοχές του φτερού. Το μήκος μεταξύ των πρόσθιων πτερύγων είναι από 3 έως 4,6 χιλιοστά. Οι πίσω πτέρυγες έχουν ανοικτό καφεκίτρινο χρώμα, με σκούρα άκρα. Τα φτερά έχουν παρόμοιο χρώμα τόσο στα αρσενικά όσο και στα θηλυκά. Οι κεραίες του έχουν μήκος περίπου τα δύο τρίτα του μήκους των πτερύγων του και το κεφάλι του είναι καλυμμένο με κιτρινωπές λευκές φολλίδες, στις οποίες οφείλει και το όνομά του.  Σε σύγκριση με το *Ν. Neonata*, το άλλο είδος του γένους, οι δομές των αρσενικών γεννητικών οργάνων του *N. donaldtrumpi* είναι μικρότερες και τα θηλυκά γεννητικά όργανα διαθέτουν πολύ λίγες μικρές σμήριγγες.

Κατανομή
--------

Ενώ το στενά συνδεδεμένο είδος *N. neonata* εμφανίζεται σε όλη την Καλιφόρνια, τη Μπάχα Καλιφόρνια και το Βορειοδυτικό Μεξικό, δείγματα του *N. donaldtrumpi* μέχρι τώρα βρέθηκαν μόνο στο βόρειο ήμισυ της Μπάχα Καλιφόρνια και σε δύο κομητείες της νότιας Καλιφόρνια.

Βιολογία
--------

Το *Neopalpa donaldtrumpi* ανήκει σε μια ομάδα σκόρων, γνωστών για την τάση τους να στροβιλίζονται κυκλικά στα φύλλα. Ο σκόρος φαίνεται να κατανέμεται ομοιόμορφα κατά τη διάρκεια του έτους, αλλά το φυτό-ξενιστής του και η διάρκεια ζωής του δεν είναι γνωστά. Ο βιότοπός του απειλείται λόγω της αστικοποίησης.

Παραπομπές
----------

1. ↑  Samuelson, Kate (January 18, 2017). «Scientists Just Named a Tiny Moth After Donald Trump: The moth's official name is Neopalpa donaldtrumpi». *Time*.. Ανακτήθηκε στις January 23, 2017.
2. ↑  Povolný, Dalibor (1998). «*Neopalpa* gen. n. and *Eurysaccoides* gen. n. – two new genera of the tribe Gnorimoschemini from California, with the description of three new species (Lepidoptera, Gelechiidae)». *Revista de Lepidopterología* **26**: 139–146.
3. ↑  Fitch, Chris (January 18, 2017). «Meet the Trump moth». *Geographical* (Royal Geographical Society). Αρχειοθετήθηκε από το πρωτότυπο στις 2017-01-29.. Ανακτήθηκε στις January 20, 2017.
4. 1 2 3  Nazari, Vazrick (2017). «Review of *Neopalpa* Povolný, 1998 with description of a new species from California and Baja California, Mexico (Lepidoptera, Gelechiidae)». *ZooKeys* (646): 79–94. doi:10.3897/zookeys.646.11411. PMID 28228677.
5. 1 2  "*Neopalpa donaldtrumpi* Motte trägt nun Namen von Donald Trump", *Der Spiegel*, January 18, 2017 (German)
6. ↑  Burdick, Alan (January 20, 2017). «The Metaphorical Meaning of a Moth Named after Trump». *The New Yorker*.. Ανακτήθηκε στις January 23, 2017. *«The genus belongs to a wider family, Gelechiidae, the twirler moths, so called for their habit of spinning in circles on the surface of leaves.»*.
7. ↑  «Research: Recently described moth named in honour of new U.S. president». January 20, 2017.. Ανακτήθηκε στις January 23, 2017.
8. ↑  Raphael, John (January 19, 2017). «New Moth Species With Yellowish-White Scales, Small Genitals Named After Donald Trump». *Nature World News*.. Ανακτήθηκε στις January 23, 2017.